 MOGADISHU, Somalia Na MASHIRIKA WATU wanane jana walifariki huku wengine 17 wakijeruhiwa kwenye shambulio la bomu lililotokea jijini Mogadishu, Somalia, likilenga msafara wa magari ya usalama ya Umoja wa Mataifa (UN). Kulingana na walioshuhudia, miongoni mwa wale waliofariki kwenye shambulio hilo ni wanafunzi.Kundi la kigaidi la Al Shabaab lilidai kuhusika kwenye shambulio hilo lililotokea mapema Alhamisi.Mara tu baada ya shambulio hilo, milio ya risasi ilisikika karibu na eneo la mkasa. “Tulihesabu miili minane na watu 17 waliojeruhiwa, miongoni mwao wakiwemo wanafunzi 13,” akaeleza Abdifatah Aden, ambaye ndiye msemaji wa polisi kwenye kikao na wanahabari mara tu baada ya shambulio hilo.Alisema shambulio hilo lilitekelezwa na mshambuliaji wa kujitoa mhanga aliyekuwa akiendesha gari lililojaa vilipuzi.Shirika la huduma za ambulensi la Aamin lilisema liliwaokoa watu 23 waliojeruhiwa kwenye shambulio hilo. Hilo ni kulingana na mkurugenzi mkuu wa shirika hilo, Abdikadir Abdirahman.Haikubainika mara moja ikiwa wafanyakazi wa umoja huo walikuwa miongoni mwa wale waliofariki ama kujeruhiwa kwenye shambulio hilo.Maafisa wa UN nchini humo hawakutoa taarifa yoyote kuhusu tukio hilo. Msemaji wa shughuli za kijeshi katika kundi hilo, Abdiasis Abu Musab, alithibitisha kundi hilo lilihusika.Mlipuko huo ambao ulitokea katika eneo la kati mwa jiji hilo, ulikuwa mkubwa kiasi kwamba ulibomoa kuta za shule za msingi na upili za Mucassar.Magari yaliyokuwepo yaliharibiwa vibaya kwenye mlipuko huo. Mohamed Hussein, aliye muuguzi katika Hospitali ya Osman, alisema aliokolewa kutoka kwa kuta za mojawapo ya majengo yaliyobomoka.“Kuta za hospitali yetu zilibomoka. Karibu na hospitali hiyo ni shule ambayo pia ilibomoka. Sijui ni watu wangapi waliofariki,” akasema. Alisema “walihofishwa sana na mlipuko huo ambao baadaye ulifuatiwa na milio ya risasi.”Kundi la Al Shabaab limekuwa likikabiliana na vikosi vya serikali ya Somalia kwa miaka kadhaa, likijaribu kubuni utawala huru unaozinhatia sharia za Kiislamu. Kundi hilo limekuwa likitekeleza mashambulio mbalimbali nchini Somalia na mataifa jirani.Kando na vikosi ya serikali ya Somalia, wanamgambo hao pia wamekuwa wakivilenga vikosi vya kuweka amani vya Muungano wa Afrika (AMISOM).Kikosi cha AMISOM huwa kinaiunga mkono serikali ya taifa hilo. Kupitia kituo chake cha redio cha Andalus, kundi lilisema shambulio liliwalenga maafisa wa serikali za nchi za Magharibi waliokuwa wakisafirishwa na kikosi cha AMISOM.Kikosi hicho kilitarajiwa kuondolewa nchini humo, ijapokuwa huenda muda wake ukaongezwa kutokana na hofu kuwa huenda vikosi vya Somalia vikashindwa kudhibiti usalama wa taifa hilo. Taifa hilo limekuwa likikumbwa na msururu wa mizozo, baadhi ikiwa mvutano wa kisiasa kati ya Rais Mohamed Farmajo na Waziri Mkuu Hussein Roble.Rais Farmajo aliahirisha ghafla uchaguzi mkuu uliokuwa umepangiwa kufanyika nchini humo mnamo Februari. Kiongozi huyo hakutoa sababu maalum ya kuchukua hatua hiyo.Hatua yake ilizua maandamano makubwa, baadhi ya makundi yakipinga uamuzi huo.Kiongozi huyo pia alikabiliwa na shinikizo kutoka kwa jamii za kimataifa, baadhi ya nchi zikitishia kukatiza ushirikiano wa kidiplomasia na taifa hilo. Kutokana na shinikizo hizo, Rais Farmajo aliahidi kuandaa uchaguzi wa nchi hiyo mwaka ujao ili “kuwapa raia haki kufanya maamuzi kuhusu viongozi wanaowataka.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  